Leerder wat wapen op onnie rig in hegtenis geneemArgieffoto Die 15-jarige seun van Eldorado Park Secondary School in Johannesburg wat Woensdag na bewering ŉ gaspistool op ŉ onderwyser gerig het, is in hegtenis geneem. Steve Mabona, woordvoerder van die Gautengse departement van onderwys, het dié jongste verwikkeling aan Maroela Media bevestig. Volgens Mabona is die seun vandag deur beamptes van die Eldoradopark-polisie in hegtenis geneem. Die seun staan tereg op ŉ aanklag van die rig van ŉ vuurwapen en die besit van ŉ gevaarlike wapen. Hy is in sy ouers se sorg vrygelaat en sal môre in die Kliptown-landdroshof verskyn. Daar is aanvanklik berig dat die seun ŉ vuurwapen op die onderwyser gerig het, maar Mabona sê dit het intussen aan die lig gekom dat dit ŉ gaspistool was. Die onderwyser kon daarin slaag om die gaspistool by die seun af te neem en dit is aan die polisie oorhandig. Volgens Mabona is die seun ook summier geskors en sal hy vanaand voor ŉ dissiplinêre verhoor verskyn. Intussen is ŉ psigososiale span van die departement reeds by die skool besig om berading aan geaffekteerde leerders, asook die onderwyser, te verskaf. Mabona sê die departement is tans ook op soek na twee ongeïdentifiseerde leerders wat op sosiale media gesien is waar hulle met messe baklei. “Ons span sal vinnig teen hierdie leerders optree. Meer inligting hieroor sal binnekort bekendgemaak word,” het hy gesê.